贈前住瑞竹寔禪師
作者：劉弇
朝代：宋

paragraphs: 清矑上人四十餘，二十爰祝髮與鬚。
惟桑與梓舊螺水，四維陁典卧起俱。
陽岐有嫡嗣曰勇，得法殆亦西佛如。
昂昂出世建業寺，譬土囊口納衆噓。
金耏子有吼物志，卷鉢攝筇重趼趨。
玄契妙悟似不偶，得未曾有才斯須。
生平學解一朝盡，貳負臣忽脫帝拘。
無端梅柳漏春信，成蹊桃李言略無。
頃拋瑞竹依章滸，埋照接衽最下徒。
楮衾菅蓆聊卒歲，末俗未覺誰龍豬。
蒼岑白澗謝人境，南若楚岳旁匡廬。
斜幅繞脛湊初學，蟬聯大剎知幾區。
又其甚者控闤闠，金碧爛日傾國都。
如師不使正法席，笑衆釋子何朱愚。
玉虎蟄音久不吐，是使一世狻猊虛。
陋禪趁塊揜孤唱，何啻雞蹠隄江湖。
瀘川南子素狂直，爲不平者有矣夫。
雖師理自無固必，欲得垂手可後乎。
由來世事多反覆，使我北望長嗟吁。